
Az 5G technológia rádiófrekvenciás expozíciójának hatásai patkányok kognitív teljesítményére és általános jóllétére

Kulcsszavak: idegrendszer; kognitív fejlődés; 5G rádiófrekvenciás sugárzás; állatmodell;
Napjainkban az telekommunikáció fejlődésével a környezetben egyre nagyobb a rádiófrekvenciás elektromágneses terek szintje, aminek következtében a társadalom expozíciója is emelkedik. Felmerültek aggodalmak, hogy ez az expozíció milyen hatással járhat a szervezet egészségére nézve. A következmények vizsgálata a fiatalabb generációra nézve különösen indokolt. Ennek érdekében kísérletünkben megvizsgáltuk, hogy a krónikus, 4 héten át napi 1 órán át tartó három különböző dózisú (0, 3, 30 W/m2) 3500 MHz-es 5G sugárzás milyen hatással van az adoleszcens (4-7 hetes) korú patkányok kognitív képességeire, illetve az általános jóllétre, kiemelten az általános aktivitásra és szorongásszerű viselkedésre. A kísérlet során a memória vizsgálatára az új tárgy felismerési tesztet (NOR), az általános jóllét vizsgálatára a nyílt porond tesztet (OF) és a megemelt O-labirintus tesztet (EOM) alkalmaztuk. Az új tárgyfelismerési teszt eredményei azt mutatják, hogy az expozíció 2. hetén a besugárzott csoportok egyáltalán nem diszkrimináltak a tárgyak között, azonban ez a memória deficit az expozíció 4. hetére már csak a 3 W/m2–es csoportban volt kimutatható, míg az expozíció vége után már nem volt kimutatható memória károsodás egyik csoportban sem. Az nyílt porond tesztben az expozíció 3. hetében jelentkező csökkenés a vonalátlépések, a felemelkedések és a belső zónába lépések számában az expozíció végén végzett teszt eredményeiben már nem volt kimutatható. Az emelt O labirintus teszt eredményei nem mutattak szignifikáns különbségeket a csoportok közt. Az eredményeink összességében azt mutatják, hogy a krónikus 5G expozíció képes lehet átmeneti neurokognitív zavarok kiváltására, a kognitív fejlődés késleltetésére, illetve hatással lehet az általános jóllétre fiatal patkányokban, de ez a hatás az expozíció elmúlásával megszűnik. További vizsgálatok szükségesek annak érdekében, hogy egyértelmű következtetésre jussunk a rádiófrekvenciás elektromágneses sugárzások kognitív képességekre és általános jóllétre gyakorolt hosszútávú hatásával kapcsolatban.



